Návrh opatrení smerujúcich k urýchleniu realizácie zákona Národnej rady Slovenskej republiky č.105/2002 Z.z o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších právnych predpisov  

- Úvod

Národná rada  Slovenskej republiky dňa 31.1.2002 schválila zákon číslo 105 o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších právnych predpisov. V zmysle ustanovenia § 5 ods.7 citovaného zákona sa Ministerstvu spravodlivosti Slovenskej republiky ukladá povinnosť vyplatiť priamo žijúcim účastníkom národného boja za oslobodenie jednorazový finančný príspevok najneskôr do 31.12.2003 a vdovám a vdovcom po priamych účastníkoch národného boja za oslobodenie, najneskôr do 31.12.2004. Podľa údajov Ústrednej rady Slovenského zväzu protifašistických bojovníkov, na vyplatenie príspevku bude oprávnených cca 53.000 žiadateľov, z toho 29.000 priamych účastníkov národného boja za oslobodenie a 24.000 vdov a vdovcov.  
V tejto súvislosti je potrebné poukázať na problémy, ktoré pri realizácií zákona číslo 105/2002 Z.z. v znení neskorších právnych predpisov vznikli v praxi.
Ihneď po prijatí uvedeného zákona, Ministerstvo spravodlivosti Slovenskej republiky uplatňovalo požiadavku navýšiť personálny stav odboru rehabilitácií a odškodňovania o minimálne 14 pracovníkov ( 3 pracovníci so zaradením vo verejnej službe a 11 pracovníkov v štátnej službe ). V úmysle obsadiť 11 neobsadených štátnozamestnaneckých miest v odbore rehabilitácií a odškodňovania, uskutočnili sa doposiaľ 2 výberové konania, ktoré však z dôvodu malého počtu prihlásených a zúčastnených uchádzačov o neobsadené štátnozamestnanecké miesta, neboli úspešné. V odbore rehabilitácií a odškodňovania v súčasnosti pracuje 9 odborných referentov. Tento odbor realizuje okrem iného aj odškodňovanie za deportácie do nacistických koncentračných táborov a zajateckých táborov podľa zákona Národnej rady Slovenskej republiky č.305/1999 Z.z. v znení zákona č.126/2002 Z.z., podľa ktorého Ministerstvo spravodlivosti Slovenskej republiky obdržalo cca 26.000 žiadostí, z toho na vybavenie ostáva ešte cca 17.000 žiadostí.   
Vzhľadom na to, že v agende odškodňovania podľa zákona Národnej rady Slovenskej republiky č.105/2002 Z.z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších právnych predpisov je do 31.12.2003 potrebné vybaviť ešte cca 26.000 žiadostí priamo žijúcich účastníkov národného boja za oslobodenie a do 31.12.2004 cca 23.000 žiadostí vdov a vdovcov po priamych účastníkoch národného boja za oslobodenie, výkon jedného odborného pracovníka za deň ( pri počte 21 pracovných dní v mesiaci ), mal by pri odškodňovaní priamo žijúcich účastníkov národného boja za oslobodenie predstavovať 138 meritórne ukončených vecí. Dosiahnutie takéhoto pracovného výkonu v praxi nie je možné. Poznamenávame, že v súčasnosti dosahovaný pracovný výkon 1 odborného pracovníka ( pri realizácií komplexnej odškodňovacej agendy ) činí okolo 80 ukončených vecí za jeden mesiac, čo je na hranici výkonnosti odborných referentov, ale aj únosnosti ich pracovného zaťaženia.     
V záujme riešenia vzniknutej situácie, javí sa potrebné, uzavrieť s počtom 40 osôb zmluvy o dielo na dobu od 1.9.2003 do 31.12.2003 a od 1.1.2004 do 31.12.2004 ( z toho 32 osôb na vykonávanie odborných prác a 8 osôb na vykonávanie administratívnych prác ), zabezpečiť potrebné rozpočtové prostriedky, riešiť otázku miesta výkonu práce uvedených pracovníkov a ich materiálneho zabezpečenia ( vybavenie kancelárií nábytkom a počítačovou technikou ).    
A ) Hrubý prepočet rozpočtových prostriedkov pre potrebu 40 osôb, vykonávajúcich práce na základe zmlúv o dielo pre odbor rehabilitácií a odškodňovania v sekcií civilného práva
32 odborných pracovníkov ( z toho dvaja vedúci oddelení ), vykonávajúcich práce na základe zmluvy o dielo
- požadovaný kvalifikačný predpoklad : VŠ vzdelanie právnického smeru, odmena za vykonávanie práce odborným referentom na základe zmluvy o dielo mesačne by predstavovala čiastku 15.000,- Sk; mesačné náklady na odmenu odborných pracovníkov by predstavovali čiastku 480.000,- Sk ( náklady na odmenu odborných pracovníkov v dobe od 1.9.2003 do 31.12.2003 – 1,920 mil. Sk, náklady na odmenu odborných pracovníkov v dobe od 1.1.2004 do 31.12.2004 – 5,760 mil. Sk ) 
8 administratívnych pracovníčok, vykonávajúcich práce na základe zmluvy o dielo 
- požadovaný kvalifikačný predpoklad : nevyžaduje sa, odmena za vykonávanie práce administratívneho pracovníka na základe zmluvy o dielo mesačne by predstavovala čiastku 8.000,- Sk, mesačné náklady na odmenu administratívnych pracovníčok by predstavovali čiastku 64.000,- Sk ( náklady na odmenu administratívnych pracovníčok v dobe od 1.9.2003 do 31.12.2003 – 256.000,- Sk, náklady na odmenu administratívnych pracovníčok v dobe od 1.1.2004 do 31.12.2004 – 768.000,- Sk )  
Pre spolu 40 nových pracovníkov, ktorí budú vykonávať práce na základe zmluvy o dielo  bude potrebné zabezpečiť rozpočtové prostriedky na rok 2003 v čiastke 2,176 mil. Sk a na rok 2004 v čiastke 6,528 mil. Sk.
B ) Materiálne zabezpečenie (vybavenie kancelárií a výpočtová technika) pre odbor rehabilitácií a odškodňovania v súvislosti s navýšením počtu pracovníkov o 40  
1. Umiestnenie kancelárií :  Do úvahy by prichádzalo umiestnenie kancelárskych priestorov v budovách Krajského súdu v Banskej Bystrici a Krajského súdu v Košiciach. Súčasne je potrebné vyriešiť i otázku umiestnenia 14 nových pracovníkov odboru rehabilitácií a odškodňovania v Bratislave.    

2. Náklady na vybavenie ( bežné výdavky )
Vybavenie 20 kancelárií nábytkom 
1 kancelária             90.000,- Sk            spolu   1,8 mil. Sk
2 ks chladnička                                      spolu      15 tis. Sk
                                                 náklady spolu : 1,815 mil. Sk

3. Výpočtová technika ( kapitálové výdavky )
 počítače  20 ks á  40.000,- Sk               spolu   800 tis. Sk

4. Náklady na zriadenie telefónu
2 štátne linky ( bežné výdavky )                          10 tis. Sk
fax       2 ks                                                   do   20 tis. Sk
rozmnožovací stroj  2 ks ( kapitálové výdavky ) do 200 tis. Sk
Spolu                                                                      230 tis. Sk

Náklady celkom - rekapitulácia:

bežné výdavky                                               2,045 mil. Sk
kapitálové výdavky                                             800 tis. Sk 
Spolu výdavky                                                2,845 mil. Sk

C ) Rekapitulácia

- rozpočtové prostriedky(na odmenu) od 1.9.2003 do 31.12.2003     2,176 mil. Sk 

- materiálno technické zabezpečenie                                                  2,845 mil. Sk

Spolu ( od 1.9.2003 do 31.12.2003 ) :                                               5, 021. 000,- Sk 

- rozpočtové prostriedky(na odmenu) od 1.1.2004 do 31.12.2004       6,528 mil. Sk

Spolu ( od 1.1.2004 do 31.12.2004 ) :                                               6, 528. 000,- Sk 

Spolu prostriedky od 1.9.2003 do 31.12.2004                               11, 549. 000,- Sk 

Uvedené výdavky na urýchlenie realizácie predmetného zákona je možné zabezpečiť rozpočtovým opatrením MF SR na základe rozhodnutia vlády SR a to z rozpísaných výdavkov v roku 2003 v kategórií 640 – bežné transfery na výdavky v kategórií 630 – Tovary a ďalšie služby vo výške 4,221.000,- Sk a na výdavky kategórie 700 – kapitálové výdavky vo výške 800.tis. Sk. 

Súčasne je nevyhnutné novelizovať zákon Národnej rady Slovenskej republiky č.105/2002 Z.z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v tom smere, aby ustanovenie § 5 ods.7 citovaného zákona ukladalo Ministerstvu spravodlivosti Slovenskej republiky povinnosť vyplatiť jednorazový finančný príspevok obom kategóriám oprávnených osôb ( teda priamo žijúcim účastníkom národného boja za oslobodenie a vdovám a vdovcom po týchto priamych účastníkoch národného boja za oslobodenie ) najneskôr do 31.12.2004.